Bestilte cannabisfrø for moro skyld

33-åringen var egentlig ute etter informasjon om musikkgruppen Nirvana da han kom over en nettside som solgte frø.

Publisert: Publisert: 8. januar 2015

COLOURBOX559765 Foto: Illustrasjon, Colourbox

Denne artikkelen er over fem år gammel

En 33 år gammel mann fra Sandnes er i Jæren tingrett dømt til 30 dagers fengsel blant annet for å ha forsøkt å innføre 51 cannabisfrø til Norge.

33-åringen erkjenner at han i mai i fjor bestilte frøene på en Nederlandsk internettside, men nekter for at han hadde planer om å plante dem. I tingretten forklarte han at han egentlig var ute etter informasjon om Nirvana da han plutselig kom over frøene.

Burde visst

33-åringen, som tidligere er straffet for brudd på narkotikalovgivningen, forklarte videre at han ble interessert i frøene og at han bestemte seg for å bestille for å se om de kom frem.

I retten pekte han samtidig på at hans bosituasjon ikke tilsier at han ville få anledning til å så frøene.

I dommen pekes det imidlertid på at det er ulovlig å i det hele tatt bestille slike frø. 33-åringen sa seg enig i at han burde visst dette.

Bot

33-åringen samtykket i at saken mot ham ble avgjort ved tilståelsesdom. Han erkjente også at han i juni i fjor kjørte i 111 kilometer i timen i 60-sonen på Hommersåkveien i Sandnes.

Fartsoverskridelsen forklarte tiltalte med at butikken var i ferd med å stenge.

I tillegg til 30 dagers betinget fengsel med en prøvetid på to år, dømmes mannen til å betale 8000 kroner i bot. 33-åringen dømmes videre til å tåle tap av førerretten. Tapstiden settes til 12 måneder.

Tiltalte har ikke vedtatt dommen.